ORDE do 3 de outubro de 2006 pola que se convoca un curso de formación sobre especialista en información xuvenil coa colaboración da Escola Galega de Administración Pública.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 03/11/2006

A Vicepresidencia da Igualdade e do Benestar é o departamento da Xunta de Galicia que asume as competencias en materia de benestar, incluíndo as políticas de xuventude, en virtude do Decreto 517/2005, do 6 de outubro, polo que se establece a súa estrutura orgánica.
Á Vicepresidencia da Igualdade e do Benestar, a través da Dirección Xeral de Xuventude e Solidariedade, correspóndenlle entre as súas funcións a promoción e organización das actuacións en materia de información e documentación para a mocidade.
En relación coa Rede Galega de Información e Documentación Xuvenil, de acordo co Decreto 50/2000, a través do Centro Coordinador de Información e Documentación Xuvenil, correspóndelle organizar cursos de formación complementaria do persoal dos servizos de información xuvenil. Neste contexto, a Vicepresidencia da Igualdade e do Benestar asinou o 19 de xullo de 2006 un convenio
de colaboración coa Escola Galega de Administración Pública para a organización de catro edicións dun curso de especialista en información xuvenil, e tres edicións do curso de especialista en mocidade.
Como consecuencia do devandito convenio, e no uso das atribucións que me foron concedidas,
DISPOÑO:
Artigo 1º.-Obxecto.
A presente disposición ten por obxecto aprobar as bases e proceder á convocatoria do curso de especialista en mocidade.
Artigo 2º.-Obxectivos.
Formar e proporcionarlles a aqueles profesionais da información xuvenil que xa teñen unha formación básica, as habilidades e capacidades para xestionar, dirixir, programar, dinamizar e avaliar programas e proxectos destinados á mocidade.
Artigo 3º.-Destinatarios.
Persoal da Rede Galega de Información e Documentación Xuvenil que reúnan os seguintes requisitos: estar en posesión dalgún dos seguintes títulos universitarios: diplomado ou licenciado universitario en socioloxía, psicoloxía, pedagoxía, psicopedagoxía, diplomado en traballo social, diplomado en educación social ou diplomado en maxisterio. Tamén poderán acceder aquelas persoas que teñan outra titulación universitaria, sempre que leven traballando máis de dous anos na Rede Galega de Información e Documentación Xuvenil.
Con carácter excepcional tamén poderán acceder aqueles que, non tendo estudos universitarios, leven máis de tres anos traballando como informador xuvenil, teñan feitos os cursos básico de información, orientación e asesoramento á mocidade e o curso de especialista en información xuvenil.
Artigo 4º.-Criterios de selección.
Terá prioridade o persoal da Dirección Xeral de Xuventude e Solidariedade e da Rede Galega de Información e Documentación Xuvenil que, ademais dos criterios sinalados no artigo 3º, teñan feitos máis cursos da EGAP e do INJUVE en colaboración con universidades públicas, relacionados coa temática deste curso, e concretamente os cursos que se recollen no artigo 9º desta orde.
Artigo 5º.-Desenvolvemento.
O curso consta de 22 módulos, cunha carga de 1.144 horas, das cales 544 horas son teóricas e 600 horas prácticas.
O desenvolvemento do curso será de carácter semipresencial.
5.1. Duración: 1.144 horas.
544 horas teóricas.
600 horas prácticas.
5.2. Lugar e datas:
1ª edición. A parte teórica da primeira edición comezará no mes de decembro de 2006.
2ª edición. A parte teórica da segunda edición comezará no mes de setembro de 2007.
3ª edición. A parte teórica da terceira edición comezará no mes de decembro de 2007.
A parte presencial será obrigatoria, e terá lugar no Centro Coordinador de Información e Documentación Xuvenil, en Santiago de Compostela.
A data da primeira sesión presencial das distintas edicións do curso seralles comunicada aos alumnos e alumnas seleccionados, indicándolles, o lugar, o día e a hora de comezo.
As prácticas realizaranse nos centros e servizos de información xuvenil unha vez rematada a parte teórica.
5.3. Nº de prazas: 20 por edición.
Artigo 6º.-Contidos.
A. Introdución.
Módulo I.
Duración: 48 horas.
As políticas de información xuvenil. Orixe e evolución dos servizos de información xuvenil. Novas necesidades informativas da mocidade e políticas de información. Breve historia da información xuvenil. A información xuvenil dentro das políticas de mocidade. A carta europea de información xuvenil. A Rede Galega de Información e Documentación Xuvenil. Antecedentes. Lexislación galega en materia de mocidade. Posta en funcionamento dun SIX. Información xuvenil xeneralista e especializada. INJUVE. A coordinadora estatal de información xuvenil. Estrutura da Vicepresidencia da Igualdade e do Benestar e da Dirección Xeral de Xuventude e Solidariedade. Decreto 50/2000, do 20 de xaneiro, polo que se refunde e actualiza a normativa vixente en materia de mocidade. Estrutura e deseño dun Servizo de Información Xuvenil. Xestión dunha oficina de información xuvenil. As ferramentas básicas na elaboración, selección e difusión da información. Servizos de orientación e asesoramento nunha oficina de
información xuvenil. Habilidades sociais e comunicación na información xuvenil. Técnicas de animación de grupos xuvenís. A calidade na información xuvenil.
Procesos de mercadotecnia promocional para xerar expectación xuvenil e cómo chegar á mocidade.
Módulo II.
Duración: 10 horas.
Fontes de información e documentación. O Centro de Documentación. Técnicas de organización: operacións previas. Fondo documental. Operacións documentais: selección, tratamento e difusión documental. Tipos de documentos: primarios, secundarios, terciarios.
Informatización documental. Análise documental. Indización. Resumo. Linguaxe documental: definición e tipos. O thesaurus: definición e estrutura. Recuperación e difusión da información.
Módulo III.
Duración: 10 horas.
Animación sociocultural. Definición de animación sociocultural. Animación e participación.
Tipo de actividades.
Módulo IV.
Duración: 10 horas
Novas tecnoloxías. O uso das novas tecnoloxías como ferramentas da información xuvenil. O acceso á internet. O correo electrónico. O portal rix. Bases de datos.
B. Introdución á diagnose dos problemas da mocidade.
Módulo V.
Duración: 45 horas.
A adolescencia. Inadaptación social. Fracaso escolar. Concepto e proceso de inadaptación social. A delincuencia xuvenil. Estratexias de prevención da conduta inadaptada. Drogodependencia e marxinación.
Módulo VI.
Duración: 45 horas.
Análise sociolóxica da mocidade. Concepcións e modelos de mocidade. Características da condición xuvenil: aspectos estruturais e aspectos socioculturais.
Módulo. VII.
Duración: 30 horas.
Técnicas de investigación social en centros de información xuvenil.
C. Políticas públicas xuvenís.
Módulo VIII.
Duración: 40 horas.
Políticas públicas, plans integrais e programas xuvenís. As políticas de mocidade como políticas
públicas. Plans e programas de mocidade: deseño, execución e avaliación.
Módulo IX.
Duración: 20 horas.
Os programas europeos para a mocidade.
Módulo X.
Duración: 45 horas.
Políticas de transición: en España e Europa. Estado, mercado e mozos. Políticas de transición educación-traballo na Unión Europea. A integración social das mozas en contextos de vulnerabilidade.
D. Novos retos da diagnose dos problemas da mocidade.
Módulo XI.
Duración: 40 horas.
Participación, cidadanía e autonomía da mocidade. Mocidade e desenvolvemento da autonomía. A participación social e política da mocidade.
Módulo XII.
Duración: 45 horas.
Mocidade en risco: condicións de vida, experiencias xuvenís e problemas sociais. A diversidade das condicións de vida da mocidade. Experiencias xuvenís e problemas sociais. Mocidade, inmigración e multiculturalidade.
E. Intervención e dinamización xuvenil.
Módulo XIII.
Duración: 10 horas.
Habilidades sociais e técnicas grupais. Técnicas grupais e dinámicas de grupos. Tipos de técnicas. Habilidades sociais para informadores xuvenís. As técnicas de comunicación en información xuvenil.
Módulo XIV.
Duración: 16 horas.
Educación afectivo-sexual. Concepto de sexualidade e de educación afectivo-sexual.
A sexualidade na adolescencia. Concepto de sexualidade e de educación afectivo-sexual.
Os métodos de anticoncepción. Enfermidades de transmisión sexual. As medidas preventivas contra os embarazos non desexados. Estratexias metodolóxicas e recursos para desenvolver na educación afectivo-sexual.
Módulo XV.
Duración: 40 horas.
Ámbitos de intervención. A intervención social: programas de atención e apoio ás necesidades das mozas. Ámbitos específicos de intervención social. Análise de experiencias.
F. Igualdade de xénero.
Módulo XVI.
Duración: 10 horas.
Mocidade e igualdade de xénero. A Lei galega 7/2004, para a igualdade de mulleres e homes na Comunidade Autónoma de Galicia.
Módulo XVII.
Duración: 40 horas.
A situación social da mocidade española en perspectiva comparada. Relacións familiares e emancipación xuvenil. Educación, formación e mercado de traballo. Estrutura do sistema educativo español. O espazo europeo de estudos superiores. Estilos de vida, actitudes e valores.
Módulo XVIII.
Duración: 10 horas.
Violencia de xénero. Medidas de protección integral contra a violencia de xénero.
G. Técnicas de xestión e dirección.
Módulo XIX.
Duración: 10 horas.
Estrutura básica da Xunta de Galicia. Estrutura da Vicepresidencia da Igualdade e do Benestar. Tipos de persoal ao servizo da Xunta de Galicia.
Módulo XX.
Duración: 10 horas.
Funcións directivas. Estilos de dirección. Motivación. Factores de motivación. Habilidades directivas.
Módulo XXI.
Duración: 10 horas.
Comunicación e mercadotecnia.
Módulo XXII.
Duración: 600 horas.
Prácticas nun servizo ou centro de información xuvenil.
Prácticum.
O alumnado debe realizar un mínimo de 600 horas de prácticas nun servizo de información xuvenil.
Horas de prácticas: ás persoas que leven máis de dous anos continuados ou tres alternos como informadores xuvenís, seranlles validadas polas 600 horas de prácticas.
Artigo 7º.-Solicitudes.
O prazo de presentación de solicitudes será de vinte días naturais a partir do día seguinte ao da publicación desta resolución no DOG.
As solicitudes de admisión ao curso dirixiranse ao Centro Coordinador de Información e Documentación Xuvenil da Dirección Xeral de Xuventude e Solidariedade da Vicepresidencia da Igualdade e do Benestar.
Artigo 8º.-Certificacións de asistencia.
1. Outorgaráselles o correspondente certificado de asistencia aos alumnos que participen con regularidade e dedicación no desenvolvemento dos cursos. Para os efectos de avaliar os coñecementos adquiridos polos alumnos, a Vicepresidencia da Igualdade e do Benestar ou a EGAP poderán fixar a realización das probas que consideren oportunas ou requirir a presentación dun traballo final de prácticas.
2. É obrigatoria a asistencia e puntualidade a todas as sesións dos cursos. Toda ausencia deberá ser xustificada debidamente polo interesado. A falta de asistencia, aínda que sexa xustificada, a máis do 15% das horas lectivas presenciais programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
Artigo 9º.-Validacións de prácticas e cursos.
Ao alumno que leve máis de dous anos continuos ou tres alternos traballando nunha oficina ou servizo de información xuvenil seranlle validadas totalmente as prácticas.
Para a homologación das prácticas deberán presentar a documentación necesaria que acredite o tempo traballado como informador xuvenil.
O curso terá carácter modular, polo que aqueles alumnos que teñan feitos anteriormente cursos organizados pola EGAP, polo departamento e centro directivo competente en materia de mocidade, ou polo INJUVE en colaboración con algunha universidade pública, relacionados cos contidos deste curso, seranlles validados, sempre e cando aparezan especificadas as horas dos cursos.
Concretamente, serán validados os cursos que foron impartidos pola EGAP, polo departamento e centro directivo competente en materia de mocidade, ou por universidades públicas en colaboración co INJUVE, e que se relacionan a continuación:
Curso básico de información, orientación e asesoramento á mocidade. Módulo I.
Curso de introdución ás novas tecnoloxías: internet. A rix. Módulo IV.
Curso de formación teórica en información para a intervención en mocidade. Módulo VI, e 1ª parte do módulo VIII.
Curso básico de técnicas de investigación social para a mocidade. Módulo VII.
Curso de información e calidade na atención á mocidade desde os servizos de información xuvenil. Punto 12, módulo I.
Curso de xestión e mercadotecnia dun servizo de información xuvenil. Módulo XXI.
Curso de programación e elaboración de proxectos desde os servizos de información xuvenil. Segunda parte do módulo VIII.
Curso de programación didáctica de xornadas de información e orientación á mocidade desde os servizos de información xuvenil. Segunda parte do módulo VIII.
Curso de comunicación. Módulo XIII.
Curso de atención ao cliente. Módulo XIII.
Curso de atención ao cidadán. Módulo XIII.
Curso básico de elaboración de programas para a mocidade. Segunda parte do módulo VIII.
Curso básico de formación en educación afectivo-sexual para informadores xuvenís. Módulo XIV.
Curso de programas europeos para a mocidade. Módulo IX.
Curso de información e documentación xuvenil. Módulo II e IV.
Curso de experto universitario en mocidade e sociedade realizado polo INJUVE e a UNED. Módulos: VI, VIII, XII, XV.
Máster universitario en mocidade e sociedade realizado polo INJUVE e a UNED. Módulos: VI, VIII, IX, X, XI, XII, XV, XVII.
O curso de experto en servizos de información xuvenil e información ao cidadán realizado polo INJUVE e a Universidade de Salamanca: módulos: I, II, IV.
Aos titulados universitarios en educación social, psicopedagoxía, psicoloxía, pedagoxía, traballo social ou maxisterio, seralles homologado o módulo V.
Aos titulados no ciclo formativo de grao superior en animación sociocultural (TASOC) valídaselles o módulo III.
Serán validados tamén aqueles cursos feitos pola Xunta de Galicia en colaboración con algunha universidade pública, sempre que teñan os mesmos contidos có programa deste curso.
Artigo 10º.-Modificacións.
A Vicepresidencia da Igualdade e do Benestar ou a EGAP poderán modificar o desenvolvemento e os contidos do curso anunciado co fin de adaptalo ás necesidades da Administración, así como ás distintas continxencias que poidan xurdir.
Disposición derradeira
Única.-Esta disposición entrará en vigor o día seguinte ao da súa publicación.
Santiago de Compostela, 3 de outubro de 2006.
Anxo Manuel Quintana González
Vicepresidente da Igualdade e do Benestar
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA